CELEX: 62020CN0456
Language: sk
Date: 2020-09-21 00:00:00
Title: Vec C-456/20 P: Odvolanie podané 21. septembra 2020: Crédit agricole SA proti rozsudku Všeobecného súdu (druhá rozšírená komora) z 8. júla 2020 vo veci T-576/18, Crédit agricole SA/ECB

14.12.2020   
            
            
               SK
            
            
               Úradný vestník Európskej únie
            
            
               C 433/26
            
         
      Odvolanie podané 21. septembra 2020: Crédit agricole SA proti rozsudku Všeobecného súdu (druhá rozšírená komora) z 8. júla 2020 vo veci T-576/18, Crédit agricole SA/ECB
      (Vec C-456/20 P)
      (2020/C 433/33)
      Jazyk konania: francúzština
      
         Účastníci konania
      
      
         Odvolateľka: Crédit agricole SA (v zastúpení: A. Champsaur, A. Delors, avocates)
      
         Ďalší účastník konania: Európska centrálna banka
      
         Návrhy odvolateľky
      
      
                  —
               
               
                  Zrušiť bod 2 výroku rozsudku Všeobecného súdu z 8. júla 2020 vo veci T-576/18, Crédit Agricole SA/ECB, ktorým boli v zvyšnej časti zamietnuté návrhy odvolateľky na zrušenie rozhodnutia ECB ECB/SSM/2018-FRCAG-75 zo 16. júla 2018;
               
            
                  —
               
               
                  Vyhovieť všetkým návrhom predloženým odvolateľkou na prvom stupni na Všeobecnom súde;
               
            
                  —
               
               
                  uložiť ECB povinnosť nahradiť trovy konania.
               
            
         Odvolacie dôvody a hlavné tvrdenia
      
      Odvolateľka tvrdí, že:
      
                  (1)
               
               
                  Všeobecný súd sa dopustil nesprávneho právneho posúdenia pri uplatnení článku 26 ods. 3 nariadenia Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a porušil zásadu retroaktívneho uplatnenia priaznivejšieho trestno-právneho predpisu, keď rozhodol, že se odvolateľka dopustila protiprávneho konania z dôvodu svojho uverejňovania informácií v súvislosti s Pilierom 3 a svojho vyhlásenia COREP za druhý štvrťrok roku 2016;
               
            
                  (2)
               
               
                  Všeobecný súd sa dopustil nesprávneho právneho posúdenia a porušil povinnosť odôvodnenia, keď sa nevyjadril k žalobnému dôvodu vychádzajúcemu z rozporu rozhodnutia ECB/SSM/2018-FRCAG-75 so zásadou právnej istoty, a porušil zásadu právnej istoty, keď konštatoval existenciu porušenia článku 26 ods. 3 nariadenia č. 575/2013, hoci výslovne uznal nejasnosť tohto ustanovenia;
               
            
                  (3)
               
               
                  Všeobecný súd porušil článok 18 ods. 1 nariadenia Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami, ako aj povinnosť odôvodnenia, keď nepreukázal nedbalosť zo strany odvolateľky;
               
            
                  (4)
               
               
                  Všeobecný súd sa dopustil nesprávneho právneho posúdenia a porušil povinnosť odôvodnenia, keď sa nevyjadril k žalobnému dôvodu vychádzajúcemu z rozporu rozhodnutia ECB/SSM/2018-FRCAG-75 so zásadou proporcionality a zásadou rovnosti zaobchádzania, a porušil tieto dve zásady, keď implicitne rozhodol, že sankcia bola v zásade odôvodnená.